আগের ভুল আর করতে চান না ভারতের প্রাক্তন অধিনায়ক সৌরভ গঙ্গোপাধ্যায়। অতীতে গ্রেগ চ্যাপেলকে কোচ করে এনে ভুগতে হয়েছিল বাংলার মহারাজকে। তাঁর কেরিয়ার প্রায় শেষ হতে বসেছিল। এবার আবার সৌরভের উপরে দায়িত্ব বর্তেছে। ভারতের কোচ হওয়ার জন্য যাঁরা আবেদন করেছেন, তাঁদের ইন্টারভিউ নিচ্ছেন বাংলার মহারাজ। তাঁর সঙ্গে রয়েছেন সচিন তেন্ডুলকর, ভিভিএস লক্ষ্ণণও। 
সৌরভ নিজে জানিয়েছেন, আগের ভুল আর তিনি করতে চান না। তিনি বলেছেন, ‘‘অতীতে কোচ নির্বাচন করার সুযোগ এসেছিল আমার। ২০০৫-এ আমার সেই সিদ্ধান্তটা ঠিক হয়নি। আমার উপরে আবারও দায়িত্ব এসেছে। অতীতে আমি গ্রেগ চ্যাপেলের ইন্টারভিউ নিয়েছিলাম। সেই সিদ্ধান্ত ঠিকঠাক হয়নি।’’ চ্যাপেল ও সৌরভ অধ্যায় ভারতীয় ক্রিকেট ইতিহাসের এক বিতর্কিত অধ্যায়। সেই অধ্যায়ের আর পুনরাবৃত্তি চান না সৌরভ।